1. ปัจจัยความเสี่ยง

1.1 สัดส่วนการถือหุ้นที่ลดลง (Dilution) เนื่องจากมีการแปลงสภาพหุ้นกู้ 

ณ วันที่ 31 ธันวาคม 2546 บริษัทมีหุ้นกู้แปลงสภาพคงเหลือ จำนวน 450 ล้านบาท
ซึ่งมีราคาแปลงสภาพที่ 17.50 บาทต่อหุ้น และอีกจำนวน 300 ล้านบาท ที่ราคาแปลงสภาพ 22.75
บาทต่อหุ้น หากผู้ถือหุ้นกู้ทำการแปลงสภาพหุ้นกู้แปลงสภาพ จำนวนหุ้นสามัญที่ออกและชำระแล้ว
จะเพิ่มขึ้นประมาณ 39 ล้านหุ้น จาก 132.1 ล้านหุ้น เป็น 171 ล้านหุ้น
ซึ่งจะทำให้สัดส่วนของผู้ถือหุ้นเดิมลดลงประมาณ 23% อย่างไรก็ตาม
จดหมายของตลาดหลักทรัพย์แห่งประเทศไทยถึงบริษัทลงวันที่ 17 ตุลาคม 2546
เรื่องการพ้นเหตุเพิกถอนและย้ายการซื้อขายหลักทรัพย์ของ BH กลับไปยังหมวดการแพทย์
กล่าวว่าผู้ถือหุ้นกู้แปลงสภาพถือเป็นผู้ถือหุ้นที่มีส่วนร่วมในการบริหารงานของบริษัท (Strategic
Shareholders) ซึ่งผู้ถือหุ้นกู้ดังกล่าว
ได้ให้คำรับรองต่อตลาดหลักทรัพย์ว่าจะไม่นำหลักทรัพย์ทั้งหมดของตนออกขายภายใน 1 ปี
นับแต่วันที่หลักทรัพย์ของ BH กลับมาทำการซื้อขายในหมวดการแพทย์ ตั้งแต่วันที่ 29 ตุลาคม 2546
โดยในช่วง 6 เดือนแรก Strategic Shareholders
ได้รับการผ่อนผันให้ทยอยขายหลักทรัพย์ได้ร้อยละ 25
ของจำนวนหลักทรัพย์ที่ถูกห้ามขายทั้งหมดและใน 6
เดือนถัดไปสามารถทยอยขายหลักทรัพย์ได้อีกร้อยละ 25 ของจำนวนหลักทรัพย์ที่ถูกห้ามขายทั้งหมด
การห้ามดังกล่าว
จะช่วยยืดระยะเวลาการโดนลดสัดส่วนการถือหุ้นของผู้ถือหุ้นเดิมลงไปอย่างน้อยถึงเดือนตุลาคม
2547

1.2 ผลกระทบจากอุตสาหกรรมการท่องเที่ยวที่ถดถอย

เนื่องจาก 41% ของรายได้รวมจากกิจการโรงพยาบาลของบริษัทมาจากคนไข้ชาวต่างชาติ
บริษัทอาจได้รับผลกระทบจากปัจจัยที่กระทบต่ออุตสาหกรรมการท่องเที่ยว
ปัจจัยความเสี่ยงดังกล่าวที่เป็นไปได้อาจรวมถึงโรคติดต่อร้ายแรง เช่น SARS สงครามอีรัก
หรือการก่อการร้ายระดับโลก ซึ่งจะทำให้ความต้องการของคนที่จะเดินทางลดลง อย่างไรก็ตาม
ในยามที่เศรษฐกิจในประเทศถดถอย บริษัทเชื่อว่า
การกระจายความเสี่ยงโดยการขยายฐานลูกค้าสู่คนไข้ชาวต่างชาติจะช่วยทดแทนความสามารถในการซื้อที่ลดลงของลูกค้าในประเทศได้
นอกจากนี้ รายได้จากการให้คำปรึกษาในการบริหารจัดการโรงพยาบาลในภูมิภาคนี้โดยหน่วยงาน
BHI จะช่วยกระจายความเสี่ยงของรายได้จากคนไข้ชาวต่างชาติอีกทางหนึ่ง

1.3 การแข่งขันในอุตสาหกรรมทางการแพทย์ที่รุนแรงขึ้น

เมื่อเศรษฐกิจเริ่มดีขึ้น
ความสามารถในการซื้อและการจับจ่ายใช้สอยของประชาชนจึงเพิ่มขึ้นตามลำดับ
ดังนั้นการแข่งขันของโรงพยาบาลเอกชนจึงรุนแรงขึ้นด้วย
ในฐานะหนึ่งในโรงพยาบาลชั้นนำในประเทศและในภูมิภาค โรงพยาบาลบำรุงราษฎร์
มีความพยายามอย่างต่อเนื่องที่จะพัฒนาคุณภาพของบริการทางการแพทย์ให้ดีขึ้น
และมีการลงทุนในเทคโนโลยีที่ทันสมัยเพื่อให้สามารถแข่งขันได้
โรงพยาบาลบำรุงราษฎร์เป็นโรงพยาบาลแห่งแรกในประเทศไทย
ที่ได้รับการรับรองคุณภาพจากสถาบันรับรองคุณภาพโรงพยาบาลสากล (Joint Commission
International Accreditation - JCIA)
และเป็นโรงพยาบาลเอกชนแห่งแรกในประเทศไทยที่ได้รับการรับรองคุณภาพโรงพยาบาลไทย
(Thai Hospital Accreditation - HA) นอกจากนี้ ชื่อเสียงของโรงพยาบาลบำรุงราษฎร์
จากที่ได้รับรางวัล Super Brand ในปี 2546
รวมทั้งฐานผู้ป่วยที่ได้รับคำแนะนำจากแพทย์โรงพยาบาลอื่นให้มารับการรักษาเฉพาะทาง
(Referral Patients) จากทั้งในประเทศและต่างประเทศ
จะเป็นส่วนประกอบอันสำคัญสำหรับโรงพยาบาลในการแข่งขันระยะยาว

1.4 ความเสี่ยงจากการขาดแคลนบุคลากร

ธุรกิจโรงพยาบาลจำเป็นต้องมีบุคลากรในฝ่ายต่างๆที่มีความรู้ ความสามารถ
และความชำนาญเป็นพิเศษ รวมถึง พยาบาล เภสัชกร และเจ้าหน้าที่เทคนิคต่าง ๆ
ซึ่งมีความเป็นไปได้ที่จะขาดแคลนบุคลากรดังกล่าว
เนื่องจากเศรษฐกิจที่ดีขึ้นมีผลให้อุตสาหกรรมทางการแพทย์มีการขยายตัวอย่างรวดเร็ว
ประกอบกับคนไข้ชาวต่างชาติเป็นฐานที่มีสัดส่วนที่สำคัญมากของโรงพยาบาล บุคลากรทุกๆฝ่าย
จึงต้องมีความสามารถในการสื่อสารได้ในหลายภาษา เพื่อรองรับการเจริญเติบโตดังกล่าว
บริษัทมีมาตรการที่จะให้ผลตอบแทนที่เหมาะสมกับพนักงาน
และมีการให้ผลประโยชน์เพื่อจูงใจให้พนักงานอยู่กับบริษัทในระยะยาว นอกจากนี้
ยังมีการให้การอบรมเสริมสร้างความรู้ใหม่ๆ และมีสวัสดิการและสันทนาการต่างๆ ให้แก่พนักงาน
ตลอดจนมีแผนกลยุทธ์เพื่อสร้างความก้าวหน้าในหน้าที่การงาน
โดยผ่านโครงสร้างการจัดการแบบการกระจายอำนาจ